Arion banki býður óverðtryggð íbúðalán með föstum vöxtum til 5 ára Arion banki mun frá 15. september nk. bjóða viðskiptavinum sínum óverðtryggð íbúðalán til 25 eða 40 ára . Lánin verða með föstum vöxtum til fimm ára . „ Á fimm ára fresti eru vextirnir endurskoðaðir og taka mið af markaðsvöxtum sem í gildi eru á hverjum tíma . Viðskiptavinir geta einnig valið aðra kosti ef þau óverðtryggðu kjör sem þá bjóðast eru óhagstæð , “ segir í tilkynningu frá bankanum . Um tvennskonar óverðtryggð lán er að ræða . „ Annars vegar lán sem nema allt að 60% veðhlutfalli fasteignar , bera 6,45% fasta vexti í fimm ár og eru til 25 eða 40 ára . Hins vegar viðbótarlán sem nema frá 60% til 80% veðhlutfalli fasteignar , bera 7,55% fasta vexti i fimm ár og eru til allt að 25 ára . Til að eiga kost á láni þurfa viðskiptavinir að standast greiðslumat bankans . “ Hér er á ferðinni nýjung á íslenskum fjármálamarkaði þar sem binding óverðtryggðra vaxta til fimm ára hefur ekki áður boðist lántakendum . Þar að auki geta viðskiptavinir að fimm árum liðnum valið á milli annarra kosta , svo sem að breyta láninu í verðtryggt lán eða greiða það upp án sérstaks uppgreiðslugjalds . „ Með því að bjóða upp á fasta vexti til fimm ára og úrval valkosta að þeim tíma liðnum er komið til móts við sjónarmiðið um aukið fjárhagslegt öryggi lántakenda . Breytilegum vöxtum fylgir ákveðin áhætta fyrir lántakendur þar sem greiðslubyrði getur hækkað umtalsvert á skömmum tíma með hækkandi vaxtastigi . Fimm ára binding vaxta takmarkar þannig áhættu lántaka varðandi þróun vaxta á því tímabili . Óverðtryggð lán eru góður kostur fyrir þá sem ráða við þyngri greiðslubyrði en fylgir hefðbundnum verðtryggðum lánum . Einn helsti kostur þeirra umfram verðtryggð lán er að eignamyndun verður umtalsvert hraðari með óverðtryggðum lánum en með verðtryggðum lánum , “ segir í tilkynningu frá bankanum .